देश के हर सौ रुपए में दो पैसा, रुपया नहीं पैसा, नकली हो तो उस दो पैसे को बाहर लाने के लिए पूरे सौ रुपए को खूंटी पर टांग देने का साहस इससे पहले तो कभी कोई प्रधानमंत्री नहीं दिखा पाया। इस पर भी अगर आप भारत सरकार के मंत्री वैंकेया नायडू की यह बात न मानें कि ‘मोदी भारत को ईश्वर का वरदान हैं’ तो आपसे बड़ा अभागा कोई नहीं। आप ही बताइए, काला धन बाहर आना चाहिए या नहीं आना चाहिए? आतंकवाद से लड़ना चाहिए कि नहीं लड़ना चाहिए? बेइमानों को सज़ा मिलनी चाहिए या नहीं मिलनी चाहिए? जब इन सब सवालों के जवाब हां में हैं तो अब आपको ये सवाल उठाने का हक़ नहीं है कि कितना काला धन बाहर आया? आतंकवाद कितना ख़त्म हुआ? असली बेइमानों को सज़ा मिली या नोटबंदी के हंटर ग़रीब की पीठ पर ही बरसे?